የማንጎ ምርት “ኋይት ስኬል “ በተባለው ነፍሳት ከፍተኛ ጉዳት እየደረሰበት መሆኑ ተገለጸ
ሞገስ ጸጋዬአዲስ አበባ፡- የማንጎ ምርት “ኋይት ስኬል” በተባለ ነፍሳት በመጠቃቱ ከፍተኛ ጉዳት እየደረሰበት መሆኑን በባህርዳር ዩኒቨርሲቲ የግብርና አካባቢ ሳይንስ ኮሌጅ ተመራማሪና መምህር ዶክተር አዳነ ተስፋዬ አስታወቁ::ከችግሩ የተነሳ አርሶ አደሮች ማንጎ ለማምረት ያላቸው ፍላጎት እንደቀነሰ መሆኑን ጠቆሙ ።ዶክተር አዳነ በተለይ ለአዲስ ዘመን ጋዜጣ እንደገለጹት በርካታ የተክል አይነቶች መነሻቸው በማይታወቁ በሽታዎች በመጠቃታቸው የተነሳ ምርታቸው ከጊዜ ወደ ጊዜ እየቀነሰ ነው::በተለይ ማንጎ በሀገራችን የተለያዩ ቦታዎች በስፋት የሚመረት ቢሆንም ከቅርብ ጊዜ ወዲህ ምርቱ በተባይ በመጠቃቱ አርሶ አደሮች ከማምረት እየተቆጠቡ ነው ::ማንጎ በበሽታ ከተጎዳና ምርታማነቱ ከቀነስ ቢቆይም ሊታደገው የሚችል መፍትሔ አልተበጀለትም የሚሉት ተመራማሪው፣ በግብርና ሚኒስቴር በኩልም ችግሩ ተገቢውን ትኩረት እንዳላገኘ አመልክተዋል ። በፍጥነት ከመድረስ አኳያ ማንጎ ተመራጭ የገበያ ምርት መሆኑን የጠቆሙት ተመራማሪው ፣ የተሻሻለ ዝርያ ባለመዘጋጀቱ የተነሳ በርካታ አርሶ አደሮች በማንጎ ፈንታ ሌላ ዝርያዎች ወደ ማምረት እየተሸጋገሩ ነው ብለዋል::በርካታ አርሶ አደር ባለበት ሀገር ለግብርናው ዘርፍ ትኩረት ባለመስጠቱ
አርሶ አደሮች ከማምረት
እየተቆጠቡ ነው::በዘርፉ የሰለጠኑ ባለሙያዎች
ቢሆን ወደ ሌላ የስራ መስክ እየሄዱ ነው ፤ይህ ደግሞ ለበሽታው ጥሩ አጋጣሚ እንደፈጠረለትም አስታውቀዋል:: በዘርፉ ለሚደረጉ ጥናቶች የሚበጀተው በጀት በጣም አነስተኛ መሆኑን ያመለከቱት ተመራማሪው ፣ በዚህ የተነሳ በዘርፉ ተገቢው ጥናት ባለመደረጉ በቀላሉ መከላከል የሚቻሉ በሽታዎች ስር ሰድደው ሰፊ ችግር እያስከተሉ መሆኑን ገልጸዋል::አርሶ አደሩ በራሱ አቅም በሽታዎችን ለመከላከል በርካታ ጥረቶችን ቢያደርግም ችግሩን መቋቋም እንዳልቻለ አመልክተዋል::ከውጭ ሀገር የሚመጡ ተመራማሪዎችንና ኢንቨስተሮችን መርምሮ ማስገባት ያስፈልጋል የሚሉት ዶክተር አዳነ፣ በርካታ በሽታዎች የሚመጡት ከውጭ ሀገር መሆኑ ገልጸዋል። የበሽታውን ስርጭት እንዳይስፋፋ ከክልል ወደ ክልል ያለውን የችግኝ ዝውውር መቆጣጠር እንደሚያስፈልግ አሳስበዋል::ጉዳዩን በተደጋጋሚ ለመንግስት ቢያሳውቁም ትኩረት ከመነፈጉ በላይ የማንጎ ምርት ቀደም ካለው ጊዜ ጋር ሲወዳደር በግማሽ ቀንሷል ፤ በጥራት ደረጃም የወረደና በገበያም ተፈላጊነቱ እየቀነሰ መጥቷል፤ እንዲሁም ወደ ውጭ ይላክ የነበረው ምርት አሁን ሙሉ በሙሉ ቆሟል ብለዋል ::አዲስ ዘመን ህዳር
30/2013